In nomine Patris et Filii et Spiritus Sancti. Notum facimus presentibus et futuris quod dominus Dodoz de Salatio, filius Mauricii, annuente matre sua Richalda, dedit allodium Dorjonis abbati Alpensi Vuidoni et monachis ejus et successoribus ejus inperpetuum, pro anima sua et patris sui, in omnes usus a monte Gembe usque in Megevelam, cum omnibus appenditiis suis tam in vallibus quam in montibus, silvis, pratis, aquarumque cursibus. Habeantque inde liberam potestatem monachi faciendi quecumque voluerint. Hujus rei testes sunt Cono abbas nepos predicti Dodonis, Andreas monachus Sancti Michaelis, David prior Alpensis.